  Виталий Пронин Ижысь 60-тӥ школаысь пиналъёс Е. Ямщикова дышетӥсенызы ӵош.Ижкарын, К. Герд нимо гимназиын сяна, кӧня ке  школаосын но удмурт кылэз нимаз предмет чотын дышето, удмурт кылъя дышетӥсьёслэн нимаз методической огазеяськонзы ужа, соин 8-тӥ арзэ кивалтэ городысь 60-тӥ школаысь удмурт кылъя дышетӥсь Елена Ямщикова. Со вераз, кыӵе шуг-секытъёсын  пумиське городысь анай кылъя дышетӥсь. - Ижысь кӧня школаосын туннэ нуналлы удмурт кылэз дышето?- Удмурт кылэз дышетӥсь школаос вань котькуд ёросын.  Куд-огаз дышето урок чотын, кытын ке факультатив яке кружок амалэн, покчи классъёсын - ӵемгес  внеурочной амалэн. Ленин ёросын кема аръёс ӵоже сое дышето ини 17-тӥ, 55-тӥ, 60-тӥ школаосын. Туэ нырысьсэ шаертодонъя дышетӥсьлэн Валентина Токаревалэн кичӧлтэмезъя удмурт кылэн тодматскыны  кутскизы 100-тӥ школаын но. Анай кылмес гажан мылкыд пыӵато Октябрь ёросысь 11-тӥ, 27-тӥ школаосын, Первомай ёросысь 57-тӥ, 59-тӥ но 65-тӥ школаосын, 97-тӥ школаын 1-тӥ но 2-тӥ классъёс тодматско удмурт кылэн. Анай кылъя урокъёс нуисько на 56-тӥ,  69-тӥ школаосын но мукетъёсаз. Вераны кулэ, городысь эшшо кӧня ке школаосын анай кылэз дышето на, татын  пусйимы методической огазеяськонлэн ужаз мыло-кыдо пыриськисьёссэ.- Ваньмаз ик удмурт кыл урок сямен нуиське?- Котькуд дышетӥсьлэн аслаз ужан амалъёсыз. Тани, шуом, 17-тӥ школаысь Светлана Винокурова, 20 ар ӵоже ужатозяз, удмурт кылэз предмет, факультатив но кружок чотын нуыны эскерылӥз ни. Тужгес пайдаё, солэн малпамезъя, кружок улсын кенешонъёс. Отчы нокин кужмысь ветлыны уг куры, нылпиос ас мылкыдзыя, тунсыкъяськонъёссыя сое быръё. Кружоке ветло анай кылзэс гажасьёс гинэ.Но татын аслаз могӟетэз но вань. Кылем арысен 9-тӥ классын удмурт кылъя ОГЭ сётыны луонлык кылдӥз. Нош кружок но факультатив чотын удмурт кылэз дышетӥсь пиналъёс та экзаменэз сётыны уг быгато.Милям 60-тӥ школаямы удмурт кылъя урокъёс ортчыло. Отчы ветлэ кылэз дышетыны мылкыд карись класслэн ӝыныез, мукетъёсыз шаертодонъя тодон-валанзэс паськытато. Куд-ог школаосын классъёс удмурт но бигер группаослы люкисько. Туэ городысь нылпиос пӧлын вань ОГЭ сётыны малпасьёс но. Куд-огез пырыны чакла Удмурт кун университетысь Удмурт филологияя, финно-угроведениея но журналистикая институтэ.- Городысь нылпиосты, гуртъёсысь сярысь, секытгес-а удмурт кыл борды кыскыны?- Паймоно, трос ик дыр ӧз ортчы, гуртъёсысь тып-тып удмурт выжыысь пиналъёс ӟучомыны кутскизы, анай кылзэс дышето удмурт кылын вераськисьтэм нылпиослы чаклам программаосъя. Нош кӧня ке ар талэсь азьло гуртъёсысь дышетӥсьёс милемлы абдрало вал, нылпиосмылы удмурт кылэз кунгожсьӧр кылэз сямен сётӥськом шуыса.Зэм, ӟуч нылпиос пӧлын удмуртъёс асьсэдыз уггес шараяло. Но асьмелэнъёсыз  висъясько ик. Удмурт  луэммес - востэм, кепырась сяммес - номырин уд ваты уго. Малы астэ удмурт уд шуиськы юаськом ке, ӵемысь одӥг кадь валэктон луэ: нылпиос уггес дӥсьто  анай кылынызы вераськыны, доразы но ӵемгес ӟучо-удмурто верасько. Татын ини тросэз потэ дышетӥсьлэн быгатонлыкъёсыз бордысь, быгатоз-а со нылпилы удмурт кылэз гажан мылкыд пыӵатыны.Тани мон 9-тӥ классме 2-тӥ классысен бордам кутӥ но удмурт кыллы дышетӥсько. Одӥг пол но одӥгзылэсь но малы мыным удмурт кыл шуыса верамзэс ӧй кылы на, соос мыло-кыдо пырисько пӧртэм ужрадъёсы. Та мон понна тужгес бадӟым дунъет.Анай кылэз гажан мылкыд пыӵатыны юртто анай-атайёс но. Дышетӥсь - анай-атай - нылпи герӟетын огкылысь ужаны тыршиськом. Тани «Юан-веран, тодон-валан» визь сынанлы дасяськыкумы, мыным жингыртӥз анай, юаськиз, кытысь лыдӟыны луоз Удмурт театрын шудэм Геннадий Соловьёв артист сярысь, ӵапак та дано адямилэн творчествоезлы сӥземын вал ужрадмы. Сыӵе вазиськонъёслы туж шумпотӥсько, куке анай-атайёс палэнэ уг кылё, нылпиосынызы валче удмуртлык борды кыстӥсько.- Ижысь нылпиосты удмурт кылын вераськы-тӥськоды пӧртэм ужрадъёс пыр...- Зэм, городысь удмурт нылпиослы гань-гань улыны маза ӧвӧл. Гуртъёсысь удмурт кылъя дышетӥсьёсын вераськылӥськом ке, тросэз паймо, сомында ужрадъёс радъясько шуыса. Тани берпуметӥоссэ гинэ верано ке, ортчизы кылбуръёсты вольыт лыдӟонъя конкурс, Выль ар кыз котырын шулдыръяськон. Туэ ужрад ортчиз Эшъяськон юртын, кытчы ќтемын вал шаерысьтымы но азьветлӥсь нылпиос. Ужрадэз радъяны юрттӥз «Удмурт Кенеш» огазеяськон. 10 ар ортчытъяськом ни «Юан-веран, тодон-валан» визь сынан. Ижысь дышетӥсьёслэн кичӧлтэмзыя ми нырысьсэ малпамы покчи классъёс понна удмурт  кылъя олимпиада. Туэ со 8-тӥ арзэ ортчоз ни.Ужрадъёсмылы кузьымъёсын юртто Удмурт театр, «Удмурт Кенеш» огазеяськон.- Нылпиослэсь сяна, дышетӥсьёслэсь но мылкыдзэс бурдъяны быгатоно.- Ижкарын дышетӥсьёслэн центрзы вань. Со бадӟым саклык  висъя анай кылъя дышетӥсьёслы. Отысь специалистъёс визь-кенешен юртто, дышетӥсьёс куспын ӵошатсконъёс, пӧртэм мастер-классъёс, семинаръёс радъяло. Ижкарысь вань школаосын кылем арын, Анай кыллэн нуналэзлы сӥзьыса, ортчизы анай кыллы сӥзем арняос. Туэ та акция азьланьтэмын луоз.Шуг-секытъёс пумисько, кызьы соостэк. Али шаерысьтымы вань удмурт кылъя но литературая дышетӥсьёслэн Интернетын нимысьтыз вотэс бамзы усьтэмын. Визьнодасьёслэн луонлыксы вань отчы интыяны асьсэлэсь методической ужъёссэс. Соосын тодматскыны, аслад ужад кутыны луэ. Жаляса верано, тросэз дышетӥсьёс уг дырто люкам шыкысэнызы мукетъёссэ но тодматыны.Но вератэк уг луы удмурт кылэз городысь нылпиос пӧлын вӧлмытон понна вань сюлмынызы висисьёс сярысь но. Туж мыло-кыдо ужало 17-тӥ школаысь Светлана Винокурова, 11-тӥ школаысь Елена Сюрсина, 65-тӥ школаысь Ольга Бывальцева. Та дышетӥсьёс ужазы ялан тунсыко амалъёс куто, выль ӧръёсты эскеро, шуг-секытъёслэсь уг кышкало. Соос мукет дышетӥсьёслэсь мытэм ужзэс азинтыны мылкыдзэс бурдъяло, шуыны луоз.Ангелина Снигирёва  